Document ID: 32014R0315

PADOMES REGULA (ES) Nr. 315/2014
(2014. gada 24. marts),
ar ko groza Regulu (ES) Nr. 43/2014 attiecībā uz dažiem nozvejas limitiem
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 43. panta 3. punktu,
ņemot vērā Eiropas Komisijas priekšlikumu,
tā kā:
(1)
Kamēr nebija saņemts Starptautiskās Jūras pētniecības padomes (ICES) ieteikums, Padomes Regulas (ES) Nr. 43/2014 (1) IA pielikumā tūbīšu nozvejas limiti Savienības ūdeņos ICES IIa, IIIa un IV zonā bija noteikti nulles apjomā.
(2)
Kopš 2014. gada 21. februāra ir pieejams ICES ieteikums par attiecīgo krājumu, un tagad ir iespējams noteikt tūbīšu KPN šajā apgabalā; lai nepieļautu krājuma lokālu noplicināšanu, šī KPN būtu jāsadala septiņiem pārvaldības apgabaliem.
(3)
Ņemot vērā apspriešanos par zvejas tiesībām saskaņā ar divpusējo nolīgumu zivsaimniecības nozarē ar Norvēģiju (2) un Fēru salām (3), katru gadu tiek noteiktas Savienības un Norvēģijas kuģu zvejas iespējas un nosacījumi par piekļuvi zvejas resursiem vienai otras ūdeņos. Kamēr minētās sarunas par vienošanos attiecībā uz 2014. gadu nebija noslēgušās, Regulā (ES) Nr 43/2014 tika noteiktas provizoriskas attiecīgo krājumu zvejas iespējas. 2014. gada 12. martā apspriešanās ar Norvēģiju un Fēru salām noslēdzās.
(4)
Tāpēc būtu attiecīgi jāgroza Regulas (ES) Nr. 43/2014 IA pielikums.
(5)
Regulā (ES) Nr. 43/2014 noteiktos nozvejas limitus attiecīgi piemēro no 2014. gada 1. janvāra. Tāpēc no minētā datuma būtu jāpiemēro arī šīs regulas noteikumi par nozvejas limitiem. Šāda piemērošana ar atpakaļejošu spēku neskar juridiskās noteiktības un tiesiskās paļāvības aizsardzības principu, jo Regulā (ES) Nr. 43/2014 attiecīgās zvejas iespējas bija noteiktas nulles apjomā. Tā kā šā nozvejas limita grozīšana ietekmē Savienības kuģu saimniecisko darbību un zvejas sezonas plānošanu, šai regulai būtu jāstājas spēkā tūlīt pēc tās publicēšanas,
IR PIEŅĒMUSI ŠO REGULU.
1. pants
Grozījums Regulā (ES) Nr. 43/2014
Regulas (ES) Nr. 43/2014 IA pielikumu groza saskaņā ar šīs regulas pielikumā ietverto tekstu.
2. pants
Stāšanās spēkā un piemērošana
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2014. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2014. gada 24. martā

Labels: 11
18
6